钦定古今图书集成/明伦汇编/家范典/第063卷 > 《为刘荆州与袁谭书》王粲
## 钦定古今图书集成/明伦汇编/家范典/第063卷 > 《为刘荆州与袁谭书》王粲

“天降灾害，祸难殷流，初交殊族，卒成同盟，使王室震
荡，彝伦攸斁，是以智达之士，莫不痛心入骨，伤时人
不能相忍也。然孤与太公，志同愿等，虽楚魏绝邈，山
河迥远，戮力乃心，共奖王室，使非族不干吾盟，异类
不绝吾好，此孤与太公无贰之所致也。”功绩未卒，太
公殂陨，贤嗣承统，以继洪业，宣弈世之德，履丕显之
“祚，摧严敌于邺都，扬休烈于朔土，顾定疆宇，虎视河
外，凡我同盟，莫不景附。何悟青蝇飞于竿旌，无极游
于二垒，使股肱分成二体，胸膂绝为异身。初闻此问，
尚谓不然，定闻信来，乃知阏伯、实沈之忿已成，弃亲、
即仇之计已决，旃斾交于中原，暴尸累于城下。”闻之
哽咽，若存若亡。昔三王、五伯，下及战国，君臣相弑，父
子相杀，兄弟相残，亲戚相灭，盖时有之。然或欲以成
王业，或欲以定霸功，皆所谓逆取顺守，而徼富彊于
一世也。未有弃亲即异，兀其根本，而能全于长世者
也。昔齐襄公报九世之仇，士丐卒荀偃之事，是故《春
秋》美其义，君子称其信。夫伯游之恨于齐，未若太公
之忿于曹也；宣子之臣承业，未若仁君之继统也。且
君子违难，不适仇国，交绝不出恶声，况忘先人之仇，
弃亲戚之好，而为万世之戒，遗同盟之耻哉！蛮夷戎
狄，将有诮让之言，况我族类而不痛心邪！夫欲立竹
帛于当时，全宗祀于一世，岂宜同生分谤，争校得失
乎！若冀州有不弟之傲，无惭顺之节，仁君当降志辱
身，以济事为务，事定之后，使天下平其曲直，不亦为
高义邪！今仁君见憎于夫人，未若郑庄之于姜氏；昆
弟之嫌，未若重华之于象敖。然庄公卒崇《大隧》之乐，
象敖终受有鼻之封。愿捐弃百痾，追摄旧义，复为母
子昆弟如初。今整勒士马，瞻望鹄立。